ระเบียบคณะกรรมการค่าจ้างว่าด้วยองค์ประชุมและวิธีการดําเนินงานของคณะอนุกรรมการพิจารณาอัตราค่าจ้างขั้นต่ําจังหวัด----------------------------------------------- เพื่อให้การประชุมและการดําเนินงานของคณะอนุกรรมการพิจารณาอัตราค่าจ้างขั้นต่ําจังหวัดเป็นไปอย่างมีประสิทธิภาพ อาศัยอํานาจตามความในมาตรา 84 วรรคสอง แห่งพระราชบัญญัติคุ้มครองแรงงาน พ.ศ. 2541 ซึ่งแก้ไขเพิ่มเติมโดยพระราชบัญญัติคุ้มครองแรงงาน (ฉบับที่ 3) พ.ศ. 2551 คณะกรรมการค่าจ้างจึงวางระเบียบกําหนดองค์ประชุมและวิธีการดําเนินงานของคณะอนุกรรมการพิจารณาอัตราค่าจ้างขั้นต่ําจังหวัดไว้ ดังต่อไปนี้ข้อ ๑ ระเบียบนี้เรียกว่า "ระเบียบคณะกรรมการค่าจ้างว่าด้วยองค์ประชุมและวิธีการดําเนินงานของคณะอนุกรรมการพิจารณาอัตราค่าจ้างขั้นต่ําจังหวัด พ.ศ. 2553"ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้ยกเลิกระเบียบคณะกรรมการค่าจ้างกลางว่าด้วยองค์ประชุมและวิธีดําเนินงานของคณะอนุกรรมการอัตราค่าจ้างขั้นต่ําจังหวัด พ.ศ. 2542ข้อ ๔ การประชุมคณะอนุกรรมการพิจารณาอัตราค่าจ้างขั้นต่ําจังหวัดให้ดําเนินการ ดังนี้ (1) ในการประชุมต้องมีอนุกรรมการเข้าประชุมไม่น้อยกว่ากึ่งหนึ่งของจํานวนอนุกรรมการทั้งหมดเท่าที่มีอยู่ โดยมีอนุกรรมการฝ่ายนายจ้างและฝ่ายลูกจ้างอย่างน้อยฝ่ายละหนึ่งคน จึงจะเป็นองค์ประชุม สําหรับการประชุมเพื่อพิจารณาอัตราค่าจ้างขั้นต่ําจังหวัด ต้องมีอนุกรรมการเข้าร่วมประชุมไม่น้อยกว่าสองในสามของจํานวนอนุกรรมการทั้งหมด โดยมีอนุกรรมการฝ่ายนายจ้างและฝ่ายลูกจ้างอย่างน้อยฝ่ายละสองคน จึงจะเป็นองค์ประชุม แต่ถ้าไม่ครบองค์ประชุมให้จัดให้มีการประชุมอีกครั้งภายในสิบห้าวันนับแต่วันที่นัดประชุมครั้งแรก ซึ่งการประชุมครั้งหลังนี้ แม้ไม่มีอนุกรรมการฝ่ายนายจ้างหรือฝ่ายลูกจ้างเข้าร่วมประชุม ถ้ามีอนุกรรมการมาประชุมไม่น้อยกว่าสองในสามของจํานวนอนุกรรมการทั้งหมดเท่าที่มีอยู่ ก็ให้ถือว่าเป็นองค์ประชุม (2) ในการประชุมคราวใด ถ้าประธานอนุกรรมการไม่อยู่ในที่ประชุมหรือไม่สามารถปฏิบัติหน้าที่ได้ ให้อนุกรรมการที่มาประชุมเลือกอนุกรรมการคนใดคนหนึ่งเป็นประธานในที่ประชุม (3) ในการประชุมนอกจากเจ้าหน้าที่ และผู้ที่ได้รับเชิญมาให้ข้อเท็จจริงหรือความเห็นผู้อื่นที่จะเข้าร่วมประชุมได้ต้องได้รับอนุญาตจากประธานในที่ประชุม (4) มติของที่ปรุชมให้ถือเสียงข้างมาก อนุกรรมการคนหนึ่งมีเสียงหนึ่งในการลงคะแนน ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด สําหรับการประชุมเพื่อพิจารณาอัตราค่าจ้างขั้นต่ําจังหวัด ต้องได้มติอย่างน้อยสองในสามของอนุกรรมการที่เข้าประชุม (5) บันทึกการประชุมของคณะอนุกรรมการพิจารณาอัตราค่าจ้างขั้นต่ําจังหวัดให้จัดทําเป็นเอกสารลับตามระเบียบว่าด้วยการรักษาความลับของทางราชการ ในการประชุมอนุกรรมการมีอิสระในการแสดงความคิดเห็นโดยคํานึงถึงประโยชน์ส่วนรวมเป็นสําคัญ และไม่ควรนํามติที่ประชุมหรือความเห็นของตนเองหรือผู้อื่นไปแถลงให้บุคคลภายนอกทราบ (6) ประธานอนุกรรมการหรืออนุกรรมการที่ประธานอนุกรรมการมอบหมาย เป็นผู้แถลงผลการประชุม เว้นแต่ผลการพิจารณาอัตราค่าจ้างขั้นต่ําจังหวัดที่จะต้องเสนอให้คณะกรรมการค่าจ้างพิจารณา ตามขั้นตอนต่อไปข้อ ๕ ในการพิจารณาอัตราค่าจ้างขั้นต่ําจังหวัด ให้คณะอนุกรรมการศึกษาและพิจารณาข้อเท็จจริงเกี่ยวกับอัตราค่าจ้างที่ลูกจ้างในจังหวัดได้รับอยู่ ประกอบกับข้อเท็จจริงอื่น ๆ ในจังหวัด โดยคํานึงถึงดัชนีค่าครองชีพ อัตราเงินเฟ้อ มาตรฐานการครองชีพ ต้นทุนการผลิต ราคาของสินค้าและบริการ ความสามารถของธุรกิจ ผลิตภาพแรงงาน ผลิตภัณฑ์มวลรวม และสภาพทางเศรษฐกิจและสังคม ทั้งนี้ การพิจารณาอัตราค่าจ้างขั้นต่ําจังหวัดของคณะอนุกรรมการต้องนําผลสํารวจและวิเคราะห์ข้อมูลเกี่ยวกับค่าจ้าง มาตรฐานการครองชีพ ค่าใช้จ่ายที่จําเป็นของลูกจ้างและข้อเท็จจริงทางเศรษฐกิจและสังคมในจังหวัดมาประกอบการพิจารณาด้วย ให้อนุกรรมการเสนอผลการพิจารณาอัตราค่าจ้างขั้นต่ําจังหวัดพร้อมรายละเอียดตามที่เห็นสมควรต่อคณะกรรมการค่าจ้างเพื่อพิจารณาต่อไปข้อ ๖ ให้ประธานกรรมการค่าจ้างรักษาการตามระเบียบนี้ผู้มีอํานาจลงนาม - ประกาศ ณ วันที่ 8 มีนาคม พ.ศ. 2553 สมชาย ชุ่มรัตน์ ปลัดกระทรวงแรงงาน ประธานกรรมการค่าจ้าง